标题：陈李倡和集
陈李倡和集
《全集》本收有陈子龙古乐府《长安以狭邪行》等8题，17首；五言古诗《春雨病坐读〈左氏春秋〉》等15题，22首；七言古诗《春寒曲》等14题，14首；五言律诗《杂诗》等7题，27首；七言律诗《元日》等21题，46首；五言排律《献山东俘志感》1题，1首；七言绝句《清明》等4题，27首。共计70题，154首。
《倡和集》陈子龙七律56首（全）
元日 【25岁】
王正新日晓娟娟，龙凤旌旗海上掀。
我见竹枝警岁序，谁留雁语及春前。
云霄北极朝归路，冰雪东方战后天。
闻说偃兵占气象，云台例奏太平年。
上元 【25岁】
雕云遥映火城姿，窈窕湘帘万户垂。
玉树吐花千菡萏，虹桥结彩九长离。
遗香婉转吴歌细，堕珥玲珑羯鼓迟。
最忆燕台繁丽地，内家装束画楼时。
闻仲驭仪部以言事夺职 【25岁】
纷纷近属侍中貂，抗疏谁怜路转遥。
名士尽归忧圣主，正臣留迹动先朝（自注：仲驭先是有请恤逊国诸臣疏。）
金沙窈窕春深树，铁瓮凄清夜半潮。
放逐莫疑闲日月，吾曹终不似渔樵。
补成梦中新柳诗 【25岁】
春光一曲夕阳残，金缕墙下小苑寒。
十样纤眉新斗恨，三眠轶女正工欢。
无端轻薄莺窥幕，大抵风流人倚栏（自注：二语梦作）。
太觉多情身不定，莫将心事赠征鞍。
梅花 二首 【25岁】
冰心窈冥晕微红，几度香魂深夜逢。
画阁素娥春漠漠，荒园幽梦影蒙蒙。
晓姿湿带霜前月，暮态寒禁林下风。
借得五铢兼水佩，离情无数碧霞宫。
江南斜景艳相矜，暗数伤心栏遍凭。
素女岂知身是月，藐姑何意体如冰。
寒随碧野埋香雨，魂旁红楼照夜灯。
若处春风裁不得，馆娃吴殿魏西陵。
春游 八首 【25岁】
一

《倡和集》陈子龙七古18首（全）
春寒曲 【24岁】
晓萼笼烟愁晕薄，小院青苔寒漠漠。摇红斗帐眠香姬，幽雨如花向风落。
浪莺啼湿相思树，玉蟾镜冷胭脂暮。草心欲碧凉飔吹，朱楼遥对伤心路。
屏风曲曲黄金徽，云容娇冻凝蔷薇。添偷鸾带腰肢束，沉檀银鸭试春衣。
春暖曲【24岁】
鸂鵣沙头弄晴态，高枝烘日遥相对。浅沙酣碧玉轮归，丝鞭摇曳东风碎。
长郊金缕烟无主，飞花茫茫啼杜宇。懒卸单衫杏子黄，绣户酒红初罢舞。
罗幕亭亭日正中，蜂翻莺语近帘栊。慵起枕痕射窗影，无数美人春梦空。
花朝大风【24岁】
柳丝欲长梅欲落，蜂语纷纷上楼阁。娇娃睡起凭雕栏，摇荡春波弄金雀。
铃音碎动参差风，花竿倒折莓苔红。羲和高蹄云外没，金缕翠羽摇篮空。
十二楼前吹不足，轻沙猎猎寒鳞玉。飘零蝶粉依妆台，一夜露香初翦绿。
裁绡画作星辰旗，植护西园桃李枝。愿保红颜艳仙籍，狂风妒雨知为谁。
寒食雨郊行【24岁】
年年二月烟雨时，游人芳草多伤离。即今桃花久欲放，十日春风吹不知。
幽丽纷纷野中暮，欲往从之心孔悲。棠梨飞红鹧鸪去，平郊澹荡无常姿。
柳丝含雨洒荒墓，神女庙前卷灵旗。
雄心半耗江南春，春花春雨愁杀人。明年此时燕台上，十三陵下风鳞鳞。
会当竦剑侍天阙，柔情无数不敢陈。
蔷薇篇【24岁】
春风满庭花影深，轻枝秀叶栖青禽。摇曳巧弄朝光初，架覆碧潭香阴阴。
园鸟枝头声日变，轻云摇摇闭深院。晕檀新惹杨花肥，黄心欲就飞蛾扇。
吴姬杏子轻衫娇，鸦翎玄鬓双步摇。偷将纤指尝红露，折得含苞笼绛绡。
绮楼障绿春方暮，数茎横绝伤心路。犹能独夜对芳菲，更有黄昏池上雨。
大树行同舒章赠子美 【24岁】
孤庭文杏青峨峨，长风万里云流波。蛟皮石裂百馀尺，满堂深绿衣藤萝。
上影高寒陷白日，中柯窈窕封纤阿。落花飘叶神灵怒，风雨之夜哀声多。
疑有离鸾叫苍兕，似闻山鬼挥玄戈。深根北结碧松石，远条南拂青桐柯。
千年古树足炫怪，独坐往往来啸歌。君家宾客多壮士，日暮酒酣碧窗里。
有时徘徊古台上，叱咤正直徒为尔。高楼俊鹘如愁胡，雄心历历悲风起。
倚树叹息天东垂，扶桑小枝今在此。
收登行 【24岁】
琅琊台上烽火明，官军已得登州城。群公戮力时既久，天子神武断乃成。
波涛应责横海使，清荡可撤关门兵。豺狼在野穴已塞，虽有牙角难纵横。
去年贼将方围莱，东海漠漠云气哀。谋臣畏事议姑息，贼徒章奏多戏诙。
宫中圣人怒不测，黄纸夜半阊阖开。懦将纷纷向西市，征兵天下如风雷。
长围百里断樵汲，城头四望皆尘埃。辽人苦战为贼守，土人被驱少身手。
帐前歌舞皆媌娥，女墙持兵到健妇。漫言支粟可三年，天亡一夜成稂莠。
黄金虽多不可食，剔屠老穉充牛酒。火龙飞攫睥睨穿，冲车百道何连绵。
■骑驰驱牟子国，逆徒宵遁杨楼船。沧海不曾走侯景，田横入岛头已悬。
书生未解执长戟，飞章走檄能翩翩。欲列丰碑序盛德，归功献捷惭中涓。
赠文湛持先生【24岁】
具区何浩浩？胥台何峨峨？自然有大隐，啸傲凌天河。
忆昔先皇调笙竽，二十二人当中趋。公时对策置第一，英雄动色皆大呼。
会言升平在咫尺，谁知直道多忧虞！一朝九关捍云雨，凤凰不得栖高梧。
已后诸公入三省，复先诸公归五湖。雄虺眈眈尽贤哲，公也安枕神所扶。
今皇一手拨烟雾，左歌《嘉鱼》右《朱鹭》。侍从还须属正臣，尺书夜到横塘路。
翦棘锄奸自天植，赤鹓高秋见毛羽。
明夷之初明未融，长人障日扶桑东。绿章排云到阊阖，妖狐尚坐瑶华宫。
吴江瀜瀜盛兰蕙，使节南归复容裔。文园称病避宠年，东山卧为苍生计。
禁苑莺花使屡催，吴中泉石心猎系。
去年晤公澄江秋，笑指西北浮云流。今年谒公碧城里，池馆历历闻清讴。
帘栊日薄映岩树，翰墨高寒照缣素。饮公旨酒乐未央，眼中之事亦无数。
我亦生来绛灌嗔，为山为岳何如人？
送伟男应试金陵【24岁】
吾党作赋才，生平徐与李。顾郎突兀势莫当，瑰丽直与张衡比。
一赋《南巡》汉武皇，眼中历历千馀里。非无故交杨得意，羞作词臣拜天子。
忆得昨岁南皮游，建安七子相唱酬。峥嵘凌厉气不一，就中称尔多风流。
君才若雷雨，杳冥而飕飂。龙螭吟深穴，虎豹胜高秋。
我为怪之不敢问，咫尺若见精灵愁。君今辞我去，凄恻横道周。
凤凰翻然谷水阳，行游帝乡日月旁。击桂楫，采明珰，登木末，浮莲塘。
笑傲锺山巅，下视江水心茫茫。无论南朝四十帝，我家西京王气长。
欲借君才为黼黻，当年狎客无文章。
秋风瑟瑟黄云堆，我亦振驾燕昭台。望君就征会稽守，承明对策皆奇才。
更愿关东扫群盗，渭桥北望呼韩来。从上东封侍簪笔，勒功颂德天门开。
彷佛行【24岁】
广陵小女随烟雾，环佩踏云向东度。星光掩抑花参差，颓绿嫣红对秋雨。
窈碧凝眸孤影通，啼魂无语黄昏路。画图不到春风前，夜夜伤心泣缣素。
幽泉香气日应薄，我曾洒酒松间墓。悲情遥断草连天，杳冥神灵渺难遇。
天下何人剧可怜？谱将幽恨入管弦。罗屏美人善惆怅，妙学此曲双婵娟。
一声宛转尽生死，啾啾丽魄来当筵。云发眼波光影碎，我欲从之然不然？
忽如移我孤山下，咫尺风雨清秋天。昔人何年在黄土？丹青虽好犹弃捐。
解识相思古来少，此情久断君何传。
传神岂独邯郸步，摄魂反恐遥相妒。不须重见李夫人，刘郎空自愁无数。
秋潭曲 （偕燕又、让木、杨姬集西潭舟中作）【24-25岁】
鳞鳞西潭吹素波，明云识夜红纹多。凉雨牵丝向空录，湖光颓澹寒青蛾。
瞑香泾度楼船暮，拟入圆蟾泛烟雾。银灯照水龙欲愁，倾盆不洒人间路。
美人娇对参差风，斜抱秋心江影中。一幅五铢弄平碧，赤鲤拨剌芙蓉东。
摘取霞文裁凤纸，春蚕小字投秋水。瑶瑟湘娥镜里声，同心夜夜巢莲子。
少将行【24-25岁】
平营十里春风路，锦旗牙帐连烟树。黄须奚奴控青骊，铁叶金钱向官渡。
五营画戟青茫茫，龙蟠虎纛云霞墙。高台绣幄围红玉，晓韱画角声苍凉。
河阳小将绫纹紫，珊瑚輭鞭佩朱鲤。二十五骑嘶向风，阵后芊绵骄射雉。
将军初拜冠军侯，帐前爱将双吴钩。昨夜独身砍妖垒，歌姬送酒弹箜篌。
酒酣便赐金凿落，更乞青娥归凤幕。五鼓拔营星月寒，香衾草草娇情薄。
今年行【24-25岁】
今年汉帝思贤良，制诏郡国求圭璋。大江以南古会稽，谁其作者多文章。
老若公孙还牧豕，少如终童归治装。治安不识绛与灌，天人反相江都王。
经明行修灶下养，秀才异等赀为郎。天漏奎壁女娲死，腐鼠满眼饥凤凰。
且忧文武道将尽，百年嫫母长专房。楚江兰芷尽废放，我独何为游帝乡？
丞相不复开东阁，更有中贵持短长。跼蹐短辕下，出无车，衣无裳，胡不笑傲凌苍茫？
君不见东方生，大隐在朝市，
汉庭公卿咸得人，吾曹历落恢谐耳。廉如鲍叙饥欲死，可为天子大臣矣。
予偕让木北行矣，离情壮怀，百端杂出，诗以志慨【25岁】
高秋九月露为霜，翻然黄鹄双翱翔。云途窈窕星苍茫，下有江水清淮长。
嗟予远行涉冀方，嵯峨宫阙高神乡。良朋徘徊望河梁，美人赠我酒满觞。
欲行不行结中肠，何年解佩酬明珰。高文陆离吐凤凰，江南群秀谁芬芳。
河干薄暮吹红裳，纫以芍叶羞青棠。何为弃此永不忘，日月逝矣心飞扬。
旌旗交横莽大荒，圣人劳劳在未央。欲持中诚依末光，不然奋身击胡羌，勒功金石何辉光。
我其行也无彷徨，感君意气成文章。
献马行【24-25岁】
今年春见秦马八献阙下，追思其神骏得在天廏，遂感而赋也。
黄须奚奴锦袖红，手牵八骏来关中。阊阖门前日杲杲，飒然尾鬣生回风。
银鞍玉勒金丝绳，龙文凤臆双翔鸿。意态闲闲（一作“骄矜”）若妩媚，心怀超轶万里空。
引入能教至尊羡，圉人中使夸飞电。诏锡嘉名内廏开，五花从此无人见。
太液池中泉水香，万岁山南草葱蒨。春游齐驾紫云车，秋射分弸大羽箭。
君不见庄凉万骑云锦重，昔时绣带皆当胸。此来梦断洮河雪，虽有同种难相从。
世上纷纷尽凡马，一入天廏成真龙。追风逐影古来有，大宛渥洼君知否？
千金买骨事已非，羞道骐驎落人后。吾皇有意凌八极，为尔西驰见王母。
剑术行【24-25岁】
西风萧条吹渭水，咸阳日暮黄云起。远村灯火桑叶飞，解鞍下马星光里。
老翁猿臂须眉苍，紫襥黑衣惨绿裳。舞卷高原一长啸，风烟哀澹天荒凉。
双蛇白尾各腾上，雷霆夹斗神飞扬。松柏纷纷叶欲下，红霞出雾开清光。
神灵变化从何始？少年曾事婵娟子。天女手授石室中，灵篆玄文百馀字。
采炼日月收精辉，左蹲苍龙右青兕。七七之期合神度，窈然灭影向天倚。
剑成只在虚无间，驱风驰景千馀里。常居少室三花岩，几度洛阳五都市。
闻言把袖意已倾，生平我亦能峥嵘。九关虎豹日无赖，天下壮夫皆不平。
借君龙文志一决，深山大泽为我行。老翁笑汝何太愚？此曹天命难力争。
报仇雪耻非我事，逍遥人世归蓬瀛。竦身遥望暮光灭，门外寒深三尺雪。
射蛟歌【26岁】
武皇南狩浮浔阳，楼船杂沓云锦张。图形璀错水兽翔，欲惊波浪开龙堂。
昆明甲士鼍鼓扬，玄戈青帜何煇煌！刺舷荡桨黄头郎，虎毛犀甲文锦装。
乘流直下浩茫茫，风云哀澹箫管凉。深潭极浦鬼物藏，骑鱼江妾拖红裳。
钩蛇{马孛}马纷腾骧，中有妖蛟白颈长。腥风十丈赤日黄，蜿蜒喷沫首尾昂。
佽飞壮士拔鱼肠，欲掷不掷心仿徨。天子神灵不可当，乌号夏服穿中央。
云奔波沸鳞甲创，口吹毒雾昏横塘。漂血乱梗身体僵，钩牵屠割三车箱。
宰夫五味调芬芳，侍臣大酺共举觞。不数神禹龙在旁，何况鱼眼摧秦皇。
元封五年汉道昌，手获异物神所将。天符地宝趋盛王，南有驯雉西白狼。
凤头行【27岁】
吾闻凤凰翔千仞，何时见卮能摧伤。锦翘绣翮今安在？空馀冠咮无辉光。
市人投钱始一看，或云此物真荒唐。老胡叉手当风立，自言本自西方入。
将雏欲宿昆仑山，琅玕满林招汝急。当年羌儿好身手，已飞一矢云中及。
是时神皇御宇初，玉门万里通车书。愿持此瑞献天子，毛羽可饰黄金舆。
有诏却之不得上，从此流落人间居。五十年来转零堕，金翠寂寞堪欷歔。
咄嗟汝凤何碌碌!.网罗如天白日速。昔时一鸣霸天下，即今市井相征逐。
鸟雀群飞不肯朝，枭鸾自此皆同族。德衰终发楚狂叹，翮铩能逃中散戮。
明堂阿阁待汝来，夷表荒陬岂堪宿？祖洲千载宜潜藏，行逢虞帝谐笙簧。
《倡和集》陈子龙五律27首（全）
杂诗四首 【25岁】
一
岂愁春易暮，天地日崎岖。不待驱鸣马，相将祀野狐。
边关分禁闼，台阁畏江湖。受谏何年事？临风意转孤。
二
弹射非今日，逢迎自昔长。乌台伤谏草，凤阁愧飞章。
还诏虚风节，联辞谢纪网。可怜湖海士，无力奏明光！
三
干戈生日夜。不见奏金铙。雾塞已三晋，风清仅二崤。
岂应天雨粟，徒兆乌焚巢。尊贵仍槐棘，悲愁自草茅。
四
河北飞蛾盛，山东困兽张。长围开一面，夹击委三方。
虎节神于电，龙章薄似霜。洛中边使断，贵粟未空囊。
酬皖城探生 【25岁】
遥思江外地，名士有芬芳。结客满天下，移书此一方。
妖蛟潜汉帝，丽女属孙郎。仿佛英雄事，君怀不可忘。
欲偕舒章游金陵不果各赋诗十首 【25岁】
一
自隔金陵道，今来第四秋。星辰罗帝阙，龙虎抱江楼。
气象年年大，登临处处愁。风流如晋代，无梦到西洲。
二
区中仍故宅，不复寓荆扬。襟带疑清渭，规图似洛阳。
御街营细柳，庙貌近长杨。叹息西京老，柴门对未央。
三
忆出东华省，钟山谒秘宫。熊罴依日月，弓剑化崆峒。
陵户松杉下，群臣图画中。不逢高帝世，深愧事雕虫。
四
更忆鸡鸣埭，勋庸王者姿。河山荒国色，烟雨剥旌旗。
不见征诛事，惟看明盛时。中原谁可问？六代令人悲。
五
佳丽江南日，清流偃大航。柳枝披市屋，莲子绕宫墙。
积翠迷飞阁，珍珠拾画樯。更经三女庙，明月夜焚香。
六
城北清凉寺，前朝避暑游。藤萝水上覆，鼯鼠谷中秋。
处处迎卢女，家家祀蒋侯。应怜烟草地，不见景阳楼。
七
侧足兴王地，伤心霸业衰。化龙终寂寞，射雉已迷离。
月冷贵妃井，风寒太子池。何年凭吊尽？江水不知悲。
八
昔人多旷远，今日更繁华。东府诸王宅，含章公主家。
月中望杨柳，天际弄琵琶。亡国寻常事，非关《玉树花》。
九
清心怜顾妇，水曲弄明珠。迎女惭桃叶，无郎唱小姑。
浅烟双桨动，带月半窗扶。莫恨情人少，千秋愁未殊。（自注：有感也。）
十
昔共同门友，寂寥江表姿。豪华羊侃伎，风调谢公姬。
晋代词人歇，吾家狎客衰。此方愁绝地，何许更伤离？（自注：忆周、徐诸子。）
十四晚见暗公从金陵归感赋 二首 【25岁】
一
不有开清庙，难施万石钟。叩牛歌宁戚，非马辨孙龙。
馀子才无敌，诸公礼自恭。明时多意气，为尔访芙蓉。
二
我交多泛爱，如尔更渊然。高密难为客，南州谁见贤？
诸儒推岳岳，弟子诮便便。各有千秋在，扬家今尚玄。
秋风二首 【25岁】
一
白日空庭遇，秋原倚大荒。风吹蓬粉黑，云带雁翎黄。
海上烽烟重，江南感慨长。壮心驰蓟北，匹马扫■霜。
二
各有雄心在，秋风两不平。稻黄天暝暝，桂白月盈盈。
虎啸千秋动，鹰盘百鸟轻。少年方击楫，未敢问蒪羹。
塞下曲六首 【25岁】
一
落日缘边去，云沙相对黄。传烽近星斗，徙帐逐牛羊。
姑衍将军禅，河源校尉详。莫愁残虏在，有策断西羌。
二
千里鸣哀角，荒荒动戍楼。橐鸵铜狄夜，雕雁玉关秋。
万里随龙种，三军拜虎头。更收河右地，自此号凉州。
三
频年出汉将，六郡徙良家。雪积黄河岸，风高青冢沙。
羌童弹鸟鼠，胡女弄琵琶。别部天山外，分兵逐浑邪。
四
壮士纷纷在，关中气莫当。早随骑都尉，生得右贤王。
葱岭速西极，龙沙阻北荒。古来矜武节，此地净■霜。
五
长安万馀里，东望暮云扃。边驿戎王邸，天山汉将铭。
塞榆犹历历，关柳更青青。无数临洮勇，伤心对短亭。
六
属国新朝汉，阳关西向开。一城当雪碛，双隘立烽台。
远节何年反？降羌几种来。将军愁未解，小队射生回。
秋暮二首 【25岁】
一
夕阳朱草外，新月暮虫前。素袜欺秋水，红裳吹晚天。
云纹盘落雁，池影对枯莲。愁艳潇湘路，双弹帝女弦。
二
独对满庭草，幽心不可名。秋香情入暝，云叶魄生明。
移烛金波转，添衣玉露轻。自听孤鹤回，碧落久无声。
《倡和集》陈子龙七绝27首（全）
清明 三首 【25岁】
碧野离离尽雨丝，伤心高阁语黄鹂。武林天外桃花暮，憔悴春风第几枝。
梨花冷落野中分，白蝶茫茫翦翠裙。今日伤心何事最？雨中独上窈娘坟。
一曲溪流碧树斜，莫言江左最繁华。乐游原畔隋堤上，多少红妆斗晚霞。
《初夏绝句》十首 【25岁】
平绿涵凉新雨收，小红孤对夕阳幽。新蚕玉茧应悲老，乳燕雕梁未解愁。
洞庭寂寂冷铜铺，亭木阴阴入画图。石壁化虫新蛱蝶，玉盆添水长菖蒲。
微雨微云自去来，半寒半暖意徘徊。吴姬早欲持纨扇，齐著轻容上舞台。
青青庭草上人衣，柳絮随波更不飞。绿野好风吹踯躅，红楼幽雨泣蔷薇。
花架红须落夜衣，桐枝青玉照朝扉。莺闺望断双飞翼，含得樱桃不肯归。
鹧鸪飞尽夕阳开，榆柳高烟晴半雷。深碧龙孙摇雾台，澹黄凤子逐花隈。
平池细雨绿沉天，一迳青溪入稻田。鲦鲤鳞飞明似铠，芙蓉叶放小于钱。
连阴万树有残红，独笠耕烟隔雨中。布谷催人春去后，平畴十里楝花飞。
圃师初种兔瓜头，侍女新烹蝉翼茶。自掩绿蕉窗下坐，楚州簟子越州纱。
荼蘼牵刺绛罗轻，芳径深阴浅浅行。步软松花随舞蝶，手香梅子掷流莺。
《秋宫词》十首 【25岁】
秋来玉殿锁鸳鸯，银汉横天阁道长。萤火自矜能照夜，双双暗度映金塘。
浴罢斜临金水河，紫罗纨扇《采菱歌》。君王自爱长生殿，明月凉风殿后多。
明朝七夕是佳期，菱角鸡头进不迟。欲与君王为记室，蜀笺先写女牛词。
别院天边奏玉箫，凤鞵鸾带绕阶行。宫中幸有秦珠在，不信人间月正明。
十二楼前近碧城，玉箫琱管尽停声。仙家昨进珊瑚散，秋夜金茎露渐清。
《金缕》歌残鸳瓦霜，中人传示索茶汤。始知天子斋宫宿，枉怨三更秋夜长。
水晶帘卷紫菱残，七尺屏风画两鸾。梧叶一声秋堕地，湘纹簟子殿头寒。
凭陵万户望云楼，自觉云中别样秋。昔在人间频怅怅，从来天上更多愁。
石屏桂殿九秋丹，金翦绒铺摘取看。共道姮娥来手授，天香先到贵妃冠。
内鹰九月振金衣，绿袖红绦对落晖。留意辽西常校猎，掣铃应向海东飞。
秋雨同让木泛舟北溪各赋四绝 【25岁】
为有新愁渐欲真，强将画舰泛芳津。岂知风雨浑无赖，自入秋来喜趁人。
浪引平桥锁暮烟，红亭朱草自何年？秋风一夜残莲子，几度黄昏未忍眠。
迷离窈竹碧霏霏，小艇红妆冷玉衣。凉雨疏风何处似，黄陵秋夜照湘妃。
明灭秋星起画图，微云暮雨障清矑。何曾自定来朝暮，犹怨君家楚大夫。